A Bizottság 2248/94/EK rendelete

(1994. szeptember 16.)

a harmadik országokból származó egyes acélkábelek behozatalára vonatkozó utólagos közösségi felügyelet bevezetéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a behozatal közös szabályairól, valamint a 288/82/EGK rendelet hatályon kívül helyezéséről szóló, 1994. március 7-i 518/94/EK tanácsi rendeletre [1], és különösen annak 9. cikke (2) bekezdésére,

tekintettel az 1921/94/EK rendelettel [2] módosított, az egyes harmadik országokból történő behozatalra vonatkozó közös szabályokról, valamint az 1765/82/EGK, 1766/82/EGK és 3420/83/EGK rendelet hatályon kívül helyezéséről szóló, 1994. március 7-i 519/94/EK tanácsi rendeletre [3], és különösen annak 9. cikkére,

az említett rendeletek alapján létrehozott bizottságok konzultációt folytattak,

mivel a Dánia által megadott információ azt tükrözi, hogy 1991 óta a 73121091, 73121095 és 73121099 KN-kód alá tartozó, harmadik országokból származó, vasból vagy acélból készült, elektromosan nem szigetelt sodrony, drótkötél, kábel, fonatos kötés és függesztőszerkezet stb. Közösségbe történő behozatala olyan mértékben nő, amely fenyegető e termékek közösségi előállítóira nézve; mivel az 1993. évi számadatok ezt a növekvő tendenciát alátámasztani látszanak; mivel e termékek behozatali ára lényegesen alacsonyabb a közösségi ipari előállítási árnál;

mivel a hasonló vagy közvetlenül versengő termékek közösségi előálítóinak helyzete 1991 óta rosszabbodik, amit az alábbi gazdasági mutatók bizonyítanak:

- a termelés, amely 1991-ben 215395 tonna volt, 1992-ben 193846 tonnára, 1993-ban 173715 tonnára esett vissza, és a legutóbbi becslések szerint 1994-ben 159900 tonnára fog csökkenni,

- a közösségi ipar termelési kapacitásának kihasználtsága kb. 30 %-kal csökkent 1991–1994 között,

- 1990–1993 között az iparban közvetlenül foglalkoztatottak száma 28 %-kal, ebből csak 1992–1993 között 9 %-kal csökkent, és 4662-ről 4235-re esett vissza;

mivel e körülmények intézkedéseket tesznek szükségessé annak érdekében, hogy az érintett termékek Közösségbe irányuló behozatalának alakulásáról minél hamarabb pontos és naprakész információ álljon rendelkezésre, és e termékek behozatalára vonatkozó visszamenőleges közösségi felügyelet bevezetése szükséges,

ELFOGADTA EZT A RENDELETET:

1. cikk

A 73121091, 73121095 és 73121099 KN-kód alá tartozó, vasból vagy acélból készült, elektromosan nem szigetelt sodrony, drótkötél, kábel, fonatos kötés és függesztőszerkezet stb. Közösségbe irányuló behozatala 1994. október 1-jétől utólagos közösségi felügyelet alá tartozik.

2. cikk

A tagállamok minden hónapra vonatkozóan a kérdéses hónapot követő második hónap 10. napjáig értesítik a Bizottságot a felügyelet eredményeiről, ismertetve a behozatal mennyiségét és cif-értékét, KN-kód és származási ország szerinti bontásban.

3. cikk

Ez a rendelet az Európai Közösségek Hivatalos Lapjában való kihirdetésének napján lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1994. szeptember 16-án.

a Bizottság részéről

Leon Brittan

a Bizottság tagja

[1] HL L 67., 1994.3.10., 77. o.

[2] HL L 67., 1994.3.10., 89. o.

[3] HL L 198., 1994.7.30., 1. o.

--------------------------------------------------